ทิพยฯเบี้ยพุ่ง52% ส้มหล่นรถคันแรก
ทิพยประกันภัย เบี้ยพุ่ง 1.3 หมื่นล้านบาท โตเพิ่ม 52% ผลพวงรถคันแรก ลูกค้าตื่นตัวกลัวน้ำท่วม
30 ก.ค. 2555

ทิพยประกันภัย เบี้ยพุ่ง 1.3 หมื่นล้านบาท โตเพิ่ม 52% ผลพวงรถคันแรก ลูกค้าตื่นตัวกลัวน้ำท่วม
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในช่วงครึ่งปีแรกที่ผ่านมาบริษัททำเบี้ยรับรวมได้ประมาณ 1.2-1.3 หมื่นล้านบาท เติบโตประมาณ 52% เมื่อเทียบกับช่วงเดียวกันของปีก่อน ขณะที่ตั้งเป้าเบี้ยรับรวมปีนี้ไว้ที่ 2 หมื่นล้านบาท หรือเติบโตประมาณ 30% ซึ่งแม้ครึ่งปีแรกจะเติบโตได้สูง แต่ก็ยังไม่มีนโยบายปรับเป้าแต่อย่างใด
ทั้งนี้ การเติบโตที่เพิ่มขึ้นเป็นผลมาจากยอดขายรถยนต์ปีนี้ที่เติบโตอย่างต่อเนื่อง โดยรัฐบาลมีนโยบายคืนภาษีรถยนต์คันแรกให้กับประชาชน ทำให้ความต้องการซื้อรถยนต์มีสัดส่วนที่สูงขึ้น และประชาชนให้ความสำคัญกับการทำประกันภัยมากขึ้น หลังจากเกิดปัญหาน้ำท่วมใหญ่เมื่อปลายปีที่ผ่านมา จึงทำให้คาดว่าปีนี้ธุรกิจประกันภัยโดยรวมจะเติบโตเพิ่มมากกว่าปกติและคงมีการเติบโตตัวเลขสองหลัก ยกเว้นประกันขนส่งทางทะเลที่เติบโตช้า ซึ่งเป็นผลมาจากการส่งออกและนำเข้าชะลอตัวจากปัญหาเศรษฐกิจโลก
สำหรับกลยุทธ์ในช่วงครึ่งปีหลังยังมีนโยบายขยายตลาดรายย่อย เนื่องจากช่องทางดังกล่าวสามารถเติบโตได้อีกมาก โดยตั้งเป้าหมายเพิ่มสัดส่วนกลุ่มรายย่อยจาก 20% เป็น 40% และลดสัดส่วนรายใหญ่ลงมาอยู่ที่ 60% จากเดิมอยู่ที่ 80%
อย่างไรก็ตาม ในปีหน้าคาดว่าสัดส่วนลูกค้ารายใหญ่และรายย่อยจะเท่ากันที่ 50% นอกจากนี้บริษัทยังเน้นสร้างตัวแทนการขายมากขึ้นจากเดิมที่มีอยู่ 2,000 ราย พร้อมเพิ่มเป็น 4,000 รายในปีนี้ และมีทีมงานบริหารงานใหญ่ขึ้นเพื่อดูแลลูกค้าได้ครอบคลุมทุกพื้นที่